คลังเร่งเดินหน้าปฏิรูปภาษีเพิ่มรายได้
คลังเปิดโรดแมป เร่งปฏิรูปภาษีทันทีหลังเศรษฐกิจฟื้น เดินเครื่อง อี-เพย์เมนต์นำร่องก่อน
18 ต.ค. 2558

คลังเปิดโรดแมป เร่งปฏิรูปภาษีทันทีหลังเศรษฐกิจฟื้น เดินเครื่อง อี-เพย์เมนต์นำร่องก่อน 
นายสมชัย สัจจพงษ์ ปลัดกระทรวงการคลัง เปิดเผยว่า คลังยังให้ความสำคัญกับการปฏิรูปโครงสร้างภาษีของประเทศ เพื่อเพิ่มการจัดเก็บรายได้ของรัฐบาลให้เพียงพอ หลังจากที่ปีงบประมาณ 2558 ที่ผ่านมา การเก็บรายได้ต่ำกว่าเป้าหมายถึง 1 แสนล้านบาท แต่การเก็บรายได้ของปีงบประมาณ 2559 คาดว่าจะได้ตามเป้าหมายที่ตัั้งไว้ 2.39 ล้านล้านบาท
อย่างไรก็ตาม การปฏิรูปภาษีต้องทำในเวลาที่เหมาะสม ต้องรอให้เศรษฐกิจแข็งแรงกว่าปัจจุบัน โดยจะปรับโครงสร้างภาษีเงินได้บุคคลธรรมดา ภาษีสรรพสามิตและภาษีศุลกากรที่อยู่ระหว่างการแก้ไขกฎหมาย ขณะที่ภาษีที่ดินและสิ่งปลูกสร้างและภาษีสิ่งแวดล้อม ยังต้องดูผลกระทบกับผู้ที่เกี่ยวข้องให้น้อยที่สุด 
นอกจากนี้ คลังจะเพิ่มประสิทธิภาพการเก็บภาษีไปพร้อมๆ กับการปรับโครงสร้างภาษีต่างๆ โดยจะเร่งผลักดัน อี-เพย์เมนต์ ตามนโยบายของ นายอภิศักดิ์ ตันติวรวงศ์ รมว.คลัง ซึ่งจะแก้ปัญหาการหลีกเลี่ยงการเสียภาษีมูลค่าเพิ่มหรือ แวต จะทำให้รัฐบาลเก็บภาษีแวตได้เพิ่มมากขึ้นโดยไม่ต้องเพิ่มอัตราภาษีแวต
จากภาวะเศรษฐกิจที่ชะลอตัว แต่มั่นใจว่าการจัดเก็บรายได้ในปี 2559 จะเป็นไปตามเป้าที่ 2.39 ล้านล้านบาท เนื่องจากได้มีการกำชับทุกหน่วยงานให้ดำเนินการอย่างเต็มที่
นายสมชัย กล่าวว่า มาตรการกระตุ้นภาคอสังหาริมทรัพย์ที่รัฐบาลออกมาจะช่วยให้ที่อยู่อาศัยที่ตกค้าง 2.6 แสนหน่วย สามารถระบายขายออกไปได้เร็วขึ้น ส่งผลให้อุตสาหกรรมเกี่ยวข้อง ทั้ง วัสดุก่อสร้าง เฟอร์นิเจอร์ ปรับตัวดีขึ้นในช่วงไตรมาส 4 ปีนี้ ไปจนถึงปีหน้า
นอกจากนี้ คลังยังได้ให้สำนักงานเศรษฐกิจการคลัง (สศค.) เร่งศึกษาให้ผู้ประกอบการอสังหาริมทรัพย์รวมตัวกัน ใช้พื้นที่ราชพัสดุ และการรถไฟแห่งประเทศไทย (รฟท.) เพื่อสร้างบ้านราคาถูก 5-6 แสนบาท ให้ผ่อนระยะยาวเพื่อช่วยเหลือผู้มีรายได้น้อย ตามนโยบายของรัฐบาล ซึ่งจะเร่งให้ได้ข้อสรุปภายใน 1 เดือน เพื่อเร่งผลักดันให้ดำเนินการก่อสร้างได้จริงอย่างรวดเร็ว ซึ่งจะเป็นส่วนหนึ่งที่จะช่วยกระตุ้นเศรษฐกิจ